I 2022 var der 416.000 økonomisk aktive firmaer

30. november 2023

I 2022 var der 416.000 økonomisk aktive firmaer i den foreløbige generelle firmastatistik. Dette svarer til en stigning på 88.500 aktive firmaer i forhold til året før og skyldes indførelsen af en udvidet definition af hvornår, et firma er aktivt. Tidligere blev oplysninger om omsætning og beskæftigelse anvendt som primære kilder til bestemmelse af reel aktivitet. Fra 2022 er opgørelsesmetoden udvidet med oplysninger om firmaernes aktiver og om koncernrelationer. Stigningen i antallet af økonomisk aktive firmaer på grund af de ændrede definitioner kan primært henføres til en stigning på 71.564 firmaer inden for branchen finansiering og forsikring og 7.534 firmaer inden for branchen ejendomshandel og udlejning. Samlet set er antallet af firmaer, der har ansatte, steget med 2.400 (1,4 pct.) til i alt 181.000 fra 2021 til 2022, hvilket betyder at den nye opgørelsesmetode hovedsageligt påvirker antallet af virksomheder uden ansatte.

Regnskaber for private byerhverv, erhvervsdemografi mv. (foreløbige tal)  2022

30. november 2023 - Nr. 405

Hent som PDF

Næste udgivelse: 12. december 2024

Alle udgivelser i serien: Regnskaber for private byerhverv, erhvervsdemografi mv. (foreløbige tal)

Kontakt

Emil Tappe Bang-Mortensen, tlf. 24 67 85 25

Kilder og metode

Regnskaber for private byerhverv, erhvervsdemografi mv. er en samlet opgørelse af fire centrale erhvervsstatistikker; Regnskabsstatistik for private byerhverv, Firmastatistik, Erhvervsdemografi og Nye højvækstvirksomheder.
Regnskabsstatistik for private byerhverv: Statistikken er baseret på en stikprøve inden for det private byerhverv, herunder alle firmaer med mindst 50 ansatte. Desuden anvendes oplysninger fra Erhvervsregisteret, SKAT og selskabernes årsrapporter. Der er foretaget en initial fejlsøgning af de indsamlede data til den foreløbige statistik.
Firmastatistik: Statistikken omfatter alle reelt aktive firmaer, således indgår hobbylignende firmaer med ingen eller meget lille aktivitet ikke i statistikken. Regnskabsstatistikken for private byerhverv er en central kilde til statistikken, der desuden baseres på statistikken Firmaernes køb og salg.
Erhvervsdemografi: Statistikken belyser reelt nye firmaer, der afgrænses som firmaer, der første gang får en aktivitet, der mindst svarer til aktivitetsgrænsen for aktive firmaer i Firmastatistikken. Et firma, der har haft meget lille aktivitet i en periode, men kommer over aktivitetsgrænsen i et givet år, betragtes som nyt i det pågældende år. Et firma, der opstår som følge af hel eller delvis overtagelse eller udskillelse af allerede igangværende aktiviteter, anses ikke for nyt.
Nye højvækstvirksomheder: Højvækstvirksomheder er virksomheder, der har haft en gennemsnitlig årlig vækst i antal fuldtidsansatte på mindst 20 pct. over en treårig periode, og som havde fem eller flere ansatte i starten af vækstperioden. Opgørelsen af nye højvækstvirksomheder i perioden 2018-2021 tager udgangspunkt i populationen af alle virksomheder, der var reelt nye i 2016 eller 2017, og havde fem eller flere ansatte i 2018.

Vis hele teksten »
« Minimer teksten
Statistik­dokumentation

Regnskabsstatistik for private byerhverv

Erhvervsdemografi

Generel firmastatistik

Højvækstvirksomheder i Danmark